આ બાબતમાં નિરાલી તો ચોખવટથી કશી વાત ન કરતી પણ શોભા મા સુધી બધી બાતમી પહોંચાડતી. મિહિરને નિરાલી એટલી તો પસંદ પડી ગઈ હતી કે એનાથી અલગ રહીને હવે પછીનું જીવન વિતાવવું એને વસમું લાગતું હતું. વળી છૂટી-છવાયી મુલાકાતો દરમિયાન એની દીકરી અમોલી તો નિરાલી આન્ટીની આશિક જ બની ગઈ હતી. અહીં સુધી સાવ સીધેસીધી લાગતી વાત ત્યાં આવીને હંમેશાં ગૂંચવાઈ જતી હતી જ્યાં નિરાલી લગ્ન પછી માને સાથે રાખવાનું કહેતી. જોગર્સ પાર્કમાં કે દરિયાકિનારે ભાવી જીવનનાં રંગીન સપનાં જોતાં બેઠેલાં બંને જણ હંમેશાં માના નામની ચર્ચા અને મિલન સમાપ્ત કરી ઊંચા જીવે છૂટાં પડતાં. કેટલાય વખતથી આમ ને આમ ચાલતું ને એક ડગલુંય આગળ ન વધાતું. નિરાલીની દલીલ હંમેશાં એવી રહેતી કે હું તમારી દીકરી સાથે રહી શકું તો તમને મારી મા કેમ નડે છે ? પરંતુ મિહિર આ રીતે નિરાલી સાથે જોડાવાના પક્ષમાં નહોતો. આ માટે એની પાસે ઘણાં કારણો હતાં, પણ સરવાળે એટલું કે આ મુદ્દાને લીધે બંનેનાં મનમાં ગાંઠ પડી ગઈ હતી. ઘરમાં બેસી રહેલી મા કોણ જાણે ક્યાંથી અને શી રીતે નિરાલી અને મિહિરની વચ્ચે આવીને ઊભી રહી જતી. આમ, આખી વાતમાં તદ્દન નિર્દોષ હોવાં છતાં હવે નિરાલીને મા નડવા લાગી હતી.